## Številka: 27/21-2015 Ljubljana, 19. 2. 2015

**VABILO**

**na delavnico za drugo triado:**

**Kaj je za vrati?**

**Koordinatorica:** Tjaša Pečnik

**Izvajalci programa:**

Tina Kastelic, Janja Vidmar, Tanja Tajnikar, Urška Lah, Nastja Strnad, Nina Schmidt, Jera Svetek, Marija Repe Kocman, Branka Terpin, vzgojitelji v domu, Tjaša Pečnik in drugi sodelavci.

**Datum izpeljave:** 12. in 13. marec 2015

Delavnica se bo pričela v četrtek ob 15.00 uri, zaključila pa v petek ob 14.30 uri.

**Kje?**

Dobimo se v avli Zavoda za slepo in slabovidno mladino, kjer vas najprej usmerim v sobe, nato pa z druženjem nadaljujemo v dvorani.

**Trajanje**: 17,5 ur

**Komu je namenjena:**

Namenjena je slepim in slabovidnim otrokom od četrtega do šestega razreda devetletke, njihovim staršem ali starim staršem ter bratcem in sestricam.

**Vsebina:**

Tema tretje delavnice za 2. triado bo »Kaj je za vrati?«

Škratje so nam jo zagodli in tako se je spremenila celotna tema naše delavnice. Kljub temu so teme zanimive, poučne, zabavne in pripravljene posebej za vas.

Ste kdaj že razmišljali, kaj vse so to vrata? Kam nas ta vodijo? Kaj vse je za njimi? Kako so narejena?

Morda boste dobili odgovor na katerega izmed vprašanj, ko se bomo že v četrtkovem popoldnevu zapeljali do Metelkove na razstavo Vrata. Da bi razstavo resnično začutili, boste tu uporabljali vsa svoja čutila – vid, tip, vonj, sluh… Uporabili boste domišljijo, napenjali možgane ter se pri tem družili in zabavali.

Dokazali si boste, da zmorete poskrbeti za lačne želodce ter si sami pripravili večerjo, pogrinjke ter za seboj tudi pospravili.

Po večernem druženju in zabavi pa vas čaka počitek.

V petek dopoldne bomo čas najprej namenili gibanju na svežem zraku. Nato pa skozi vrata vstopili v svet, ki ga še ne poznate. Ste že bili kdaj v televizijskem in radijskem studiu? Kaj pa na letalu? Ali v zavetišču za živali? V tovarni avtomobilov?

Tokrat boste imeli možnost, da spoznate nekaj poklicev, tako da ga boste dejansko lahko opravljali – v pomanjšani različici resničnega mesta (v Minicity Ljubljana).

Po kosilu, ki nas bo tokrat že čakalo v šolski jedilnici, pa bomo razmigali še prste ter svoje vtise, ideje in zamisli vtisnili in odtisnili v glino.

Ob zaključku delavnice nam boste podali še mnenje o delavnici ter se poslovili.

**Kaj pa starši?**

V četrtek smo za vas pripravil dve delavnici.

Prvo delavnico vodita Marija Repe Kocman in Jera Svetek, ki vodita Enoto za pripomočke. Predstavili vam bosta, kako se prilagajajo učna in druga gradiva, pa tudi kako prilagoditi igrače in igre.

Drugo delavnico pa bo vodila Damijana Dušak, učiteljica, ki vas bo preko mnogih življenjskih izkušenj vpeljala v svet gospodinjenja skupaj z vašim otrokom. Presenečeni boste, kaj vse otroci že zmorejo.

V petek pa vas bo prevzela Sabina Šilc, psihologinja. Tema vašega pogovora bodo vrata (v prenesenem pomenu), ki so oz. bodo za vas in za vašega otroka v prihajajočih letih še kako pomembna.

**POTREBUJEŠ**

Za obisk Minicity Ljubljana bo potrebno odšteti 5,00 € na otroka, ki vključuje animacijo in vodenje po mestu.

Otroci naj imajo s seboj tudi Urbano – kartico za vožnjo z avtobusom (če jo imajo), drugače pa 4,80 € za vožnjo z avtobusom (drobiž).

Ležišča so na voljo do zapolnitve kapacitet, pri tem bomo upoštevali vrstni red prijav.

VABLJENI.

Koordinatorica: Ravnateljica:

Tjaša Pečnik Katjuša Koprivnikar

**PROGRAM DELAVNICE ZA 2. TRIADO:**

**Kaj je za vrati**

**Četrtek, 12. marec 2015**

|  |  |  |
| --- | --- | --- |
| **Ura** | **Dejavnosti za slepe in slabovidne otroke ter njihove brate in sestre** | **Dejavnosti za starše** |
| 15.00 – 15.30 | Dobrodošli. Urejanje garderobe in sobe. | / |
| 15.30 | Odhod na avtobus | **15.15 – 16.45**  Marija Repe Kocman in Jera Svetek – prilagajanje iger in igrač ter učnih materialov |
| 16.30 – 17.45 | Ogled razstave Vrata |
| 17.45 | Odhod na avtobus | **17.00 – 18.30**  Damijana Dušak – gospodinjenje |
| 18.30 – 21.30 | Priprava večerje - sami  Druženje in družabne igre |
| 21.30 – 22.00 | Umirjanje, priprava na spanje | / |

**Petek, 13. marec 2015**

|  |  |  |
| --- | --- | --- |
| **Ura** | **Dejavnosti za otroke** | **Dejavnosti za starše** |
| 7.00 – 7.30 | Oblačenje, jutranja nega;  pospravi svojo sobo | / |
| 7.30 – 8.00 | Zajtrk. | / |
| 8.15 | Odhod na avtobus | / |
| 9.00 – 11.30 | Obisk Minicity v BTC-ju | / |
| 12.15 – 12.45 | Kosilo | */* |
| 12.45 – 14.30 | Glina in relief | **13.00 – 14. 30** Sabina Šilc – Vrata v prenesenem pomenu |
| 14.20 – 14.30 | Nasvidenje | Evalvacija. |